Acum o săptămână, deputații au plecat din comisii mormăind: „dar noi cum de n-am știut nimic?” Cu aceleași vorbe au plecat acasă luni concesionarii offshore.

Ședința comisiilor reunite de buget, industrii și administrație a început sumar. Conducătorul discuțiilor, Iulian Iancu, tocmai anunțase că vrea să trimită proiectul (PLx 33/2018) pe seară la vot în Plen. Un anunț scurt de la început, din care nu se poate înțelege chiar mare lucru: articolul 18 se schimbă iar 19 dispare. În rest, totul este pe-repede-înainte.

Apoi, un răgaz lung pentru delegația concesionarilor, ajunsă la dezbateri cu întârziere: Christina Verchere / Petrom, Richard Tasker / Exxon, Mark Beacom / Black Sea Oil and Gas (Carlyle). Se așează la măsuțele lor, la fereastra dinspre Piața Constituției, unde așteaptă impasibil, aristocratic, ce li se cuvine.

Singurul semn de optimism, un mesaj discret de la Petre Florin Manole, ca răspuns la întrebarea de săptămâna trecută, când nu era foarte lămurit de ce se întâmplă: „Legea în Cameră va suferi niște modificări pozitive”.

După cum încep dezbaterile, nu e bine! Amendamentele se votează la foc automat, concesionarilor le sunt satisfăcute aproape toate doleanțele administrative, chiar și cele aberante. Vreți să construiți fără autorizație apoi să obligați primăria să includă deciziile voastre în planurile de urbanism? Nici o problemă, se rezolvă!

Se votează în doi peri, se numără în doi peri. Doar doi deputați și-au făcut temele și încearcă să se bată: Nicușor Dan și Cosette Chichirău. Li se respinge tot.

O fotografie începe să circule prin sală. Planșele pe care Liviu Dragnea le prezentase în altă parte, ca și cum s-ar fi votat deja. Dar deputații sunt prea prinși în discuții ca să înțeleagă ceva. Abia mai târziu ajung la rândul lor la amendamentele cu pricina și abia după ce se aprobă începe să devină clar despre ce e vorba.

O taxă nou-nouță, apărută de nu se știe unde, cu nu mai puțin de nouă praguri. Pare mai mică decât cei 80% (din ce depășește 85 lei/MWh) pe care îi înlocuiește, dar totuși substanțială și atent-calibrată pe nouă praguri.

Scandal în sală: De ce vorbește domnul Dragnea de lucruri pe care noi încă nu le-am votat. Mai bine să plecăm acasă, atunci!

Și românii din delegația concesionarilor încep să simtă ce se întâmplă… Este o ambuscadă! Dar sigur au înțeles bine? Și cine are curajul să le spună șefilor? Mai trece o oră până se găsește răspunsul la cele două întrebări.

Moment în care în rândul „stakeholderilor” se instalează panica. Mark Beacom, care intrase alb, e acum roșu-vinețiu.

După ce deputații încep să plece spre plen, concesionarii sunt invitați la masa principală „să-și spună punctul de vedere”.

„Azi am văzut cuvinte pe care nu le-am mai văzut” (Nici noi, contribuabilii, n-am văzut sau scris prea multe litere). „Am discutat cu toate guvernele din ultimii doi ani și ne-am înțeles”. (N-au avut nici unul viață lungă, nu e clar de ce).

Toți amenință voalat că pleacă. Nu-i mai ascultă aproape nimeni, în afară de cei doi care le-au făcut opoziție de la început: Nicușor Dan și Cosette Chichirău.

Pare suprarealist ce se întâmplă. Din peste 30 de deputați specializați, câți au participat acolo, cei mai mulți n-aveau nici tehnic cum înțelege ce s-a întâmplat. Și totuși s-au dus la plen, deîndată, să voteze alături de alte câteva sute de colegi care n-aveau cum înțelege nici atât. E clar, n Parlamentul României e chiar simplu să votezi fără să știi ce!

Deci, pe scurt, ce s-a întâmplat? Legea offshore, scrisă parcă de concesionari în interesul lor, trecuse prin Senat cu unanimitate. Statul păstra doar redevențele, elimina taxele speciale și promitea să nu mai pună nici una în loc. În Camera Deputaților, legea trebuia să fie trecută în aceeași formă, preferabil de deputați care nu habar n-au exact ce votează.

Acum o săptămână, în urma apelurilor cetățenești, au început să pună întrebări și au aflat. În realitate, miza este de ordinul a 10 miliarde de euro. În ultimul moment, legea a fost schimbată și votată printr-o manevră care i-a luat prin surprindere pe beneficiarii ei. Vot final: 175 pentru, 30 împotrivă, 30 de abțineri – puteți vedea cine și cum a votat pe site-ul Camerei Deputaților.

Nu putem ști acum toate culisele acestei diversiuni. Poate că lucrurile erau plănuite din timp sau poate că presiunea publică, în urma căreia deputații au început să-și pună și să-și pună întrebări, a contribuit cu exact atât cât era nevoie. Dacă ultima variantă este adevărată, probabil că numărul celor care au dat efectiv curs apelului de a-și suna sau de a-i scrie parlamentarului să-l întrebe ce are de gând a fost de ordinul a doar câteva mii. Felicitări: fiecare dintre voi a reușit să aducă niște milioane bune de euro, în beneficiul public!

Toate articolele despre legea offshore: